འདིར་བསྐྱར་བཤད་དགོས་དོན་མེད་དེ།གོང་གི་དོན་ཚན་དང་བོའི་ནང་དུ་བཤད་ཟིན་པ་ལྟར་ཡིན་མོད།ཁྱོད་ཀྱིས་བཤད་རྒྱུ་མ་རྙེད་པར་ཡིག་ཚོགས་ལ་མ་འཇིགས་པར་ལབ་པ་ཡིན་ན།ངས་ཀྱང་ཁྱོད་ལ་འདི་ལྟར་བཤད།གྲོགས་པོ་ཁོང་གིས་དོན་ཚན་བདུན་པར༼ས་པཎ་མ་བྱུང་གོང་གི་བོད་ཀྱི་ལོ་རྒྱུས་དང་།རྒྱལ་རབས།དེ་བཞིན་རྣམ་ཐར་སོགས་ཀུན་གྱི་ནང་བོད་ཀྱི་མཁས་པ་སུ་ཞིག་ཀྱང་སུས་མཛད་མིན་ལ་མ་ལྟོས་པར་སུམ་རྟགས་གཉིས་སྦྱངས་པའི་སྐོར་ཟུར་ཙམ་ཡང་མེད་པར།ཀུན་གྱིས་སྒྲ་ཀ་ཙན་སོགས་དང་།སྨྲ་སྒོ་སོགས་སྦྱངས་ཞེས་འཁོད་པ་ལས་སུམ་རྟགས་གཉིས་སྦྱངས་ཞེས་ཡིག་འབྲུ་གཅིག་ཀྱང་འཁོད་མེད་པ་དེས་ནི།གཟུ་བོར་གནས་པའི་བློས་དཔྱད་ན་ཏོག་ཙམ་ཡ་མཚན་དགོས་པ་ཞིག་མ་རེད་དམ།༽ཞེས་པ་ལ་དོགས་པ་འདི་ཡོད་དེ།ས་པཎ་མ་བྱོན་པའི་ཡར་སྔོན་དུ་བོད་ལ་བྱུང་བའི་བསྟན་བཅོས་ཇི་སྙེད་ཅིག་ཡོད་དེ།ཕྱོགས་གང་ནས་བལྟས་ན་སྒྲ་ཀ་ཙན་སོགས་དང་མི་མཚུངས་པའི་སུམ་རྟགས་ཀྱི་དགོངས་དོན་དང་མཐུན་པར་བྱུང་བའི་རྒྱུ་རྐྱེན་ལ་བསམ་བློ་ཞིབ་མོ་ཞིག་ཐོངས་དང་།དེ་ལྟར་དཔྱད་ཞིབ་མ་བྱས་པར་ཡོད་ཚད་ཡིག་ཆ་རྐྱང་རྐྱང་ལ་མགོ་སྒུར་ན་ནི།བོད་ཀྱི་གཏམ་དཔེར།ཨ་མཆོད་ཡོན་ཏན་ཏཱ་ལེན་གང་།།ཏཱ་ལེན་བོར་དུས་ཚར་བ་ཡིན།།ཞེས་པའི་དཔེ་ལས་མ་འདས་སམ།ད་དུང་གྲོགས་པོས༼དེའི་སྔོན་དུ་ཐོན་མིས་བརྩམས་ཟིན་ན།དེ་ནི་བོད་ཀྱི་བརྡ་སྤྲོད་པའི་ཕྱི་མོར་གྱུར་བ་ཡིན་པས།བོད་ཀྱི་མཁས་པ་དག་གིས་དེ་དག་ལ་མ་གཟིགས་པ་ག་ལ་ཡིན་སྙམ་ཞིང་ངེས་པར་དུ་གཟིགས་དགོས་པ་ཞིག་ཡིན་པ་ལས།རྒྱ་གར་གྱིས་བརྩམས་པའི་སྨྲ་སྒོ་སོགས་ལ་ཨུ་ཚུགས་ཀྱིས་གཟིགས་དགོས་དོན་ཅི་ཡོད།༽ཅེས་པ་ལ་ངས་འདི་ལྟར་བཤད་ཆོགསུམ་རྟགས་གཉིས་དེ་སྔོན་བྱུང་ཡོད་པར་མ་ཟད་བོད་ཀྱི་བརྡ་སྤྲོད་ཀྱི་ཕྱི་མོ་ཡིན་པར་གནའ་རབས་པས་ཁས་བླངས་ཡོད་པར་ཐལ།གནའ་རབས་ཀྱི་ཡིག་རྙིང་དག་ལས་བརྒྱ་ཆས་དགུ་བཅུ་ལྷག་སུམ་རྟགས་དང་མཐུན་པའི་ཕྱིར།དེ་ནི་སུམ་རྟགས་ས་པན་ཡར་སྔོན་དུ་བྱུང་བའི་རྟགས་མིན་ན།མི་ལོ་སྟོང་ཕྲག་ལྷག་ལ་བཞུགས་པའི་རྒན་པོ་ཞིག་གིས་ངོ་སྤྲོད་མ་བྱས་ན་ཁོས་ཁས་མི་ཟེར་རྒྱུ་ལས་གོང་གི་ཁྱོད་ཀྱི་རྟགས་རྣམས་ལྟར་སྣང་དུ་སོང་བའི་ཟོལ་ཞིག་འདུག་གོ།རྗེ་ཙོང་ཁ་པའི་དྲ་བ།